b'\n_START_ARTICLE_\nGra\xc4\x8dac\n_START_SECTION_\nStanovni\xc5\xa1tvo\n_START_PARAGRAPH_\nPrema prija\xc5\xa1njem popisu stanovni\xc5\xa1tva iz 2001. godine, op\xc4\x87ina Gra\xc4\x8dac imala je oko 4.000 stanovnika, a obuhva\xc4\x87ala je osim podru\xc4\x8dja Gra\xc4\x8daca i dio gornjeg Pounja. Etni\xc4\x8dki sastav je bio sljede\xc4\x87i: Hrvati - 2.200 ili oko (58,00%), Srbi - 1.300 ili oko (38,00%), i ostali oko (4, 00\xc2\xa0%).\n_START_SECTION_\nPovijest\n_START_PARAGRAPH_\nNa podru\xc4\x8dju Gra\xc4\x8daca nalazila se srednjovjekovna hrvatska plemenita \xc5\xbeupa Otu\xc4\x8da u kojoj su obitavale plemenite hrvatske obitelji koje su sa\xc4\x8duvale slobodu i pravo samouprave. Tragovi srednjovjekovnoga grada na Gradini blizu katoli\xc4\x8dke crkve \xc4\x8duvaju ostatke sjedi\xc5\xa1ta starohrvatske otu\xc4\x8dke plemenite \xc5\xbeupe. _NEWLINE_Grad se spominje 1302. god. 1509. god. kada je bio u posjedu hrvatskoga plemi\xc4\x87a Ivana Karlovi\xc4\x87a, a od 1527. do 1687. bio je pod turskom okupacijom. Tada je propala starohrvatska \xc5\xbeupa Otu\xc4\x8da._NEWLINE_Znamenita barokna rimokatoli\xc4\x8dka \xc5\xbeupna crkva sv. Jurja iz XVIII. st. stradala je u II. svjetskom ratu kada su je o\xc5\xa1tetili \xc4\x8detnici pri napadu na grad, u njoj se nalazi kasnobarokni epitaf hrvatskoga grofa Kne\xc5\xbeevi\xc4\x87a iz 1781. Na groblju uz rije\xc4\x8dicu Otu\xc4\x8du nalazi se tri metra visok monolitni kri\xc5\xbe na grobu Ivana Balenovi\xc4\x87a slavnog branitelja Gra\xc4\x8daca koji je poginuo brane\xc4\x8di Gra\xc4\x8dac od Turaka. _NEWLINE_Dana\xc5\xa1nje naselje Gra\xc4\x8dac se ja\xc4\x8de razvija nakon oslobo\xc4\x91enja od Turaka, u razdoblju Hrvatske vojne krajine kao va\xc5\xbena obrambena to\xc4\x8dka prema turskoj Bosni, u to je vrijeme izgra\xc4\x91ena nova strate\xc5\xa1ka vojna cesta  Gospi\xc4\x87-Gra\xc4\x8dac-Knin 1789. godine. Umjesto nekada\xc5\xa1nje srednjovjekovne koja je prolazila kroz Biha\xc4\x87. Prometna va\xc5\xbenost Gra\xc4\x8daca je jo\xc5\xa1 vi\xc5\xa1e porasla nakon otvaranja li\xc4\x8dke pruge 1925. Osnivanjem udruge "Starohrvatska \xc5\xbeupa Otu\xc4\x8da" ponovno se te\xc5\xbei povezati kontinuitet starodrevnih slavnih hrvatskih tradicija Otu\xc4\x8de s dana\xc5\xa1njicom._NEWLINE_U Drugome svjetskom ratu i jo\xc5\xa1 vi\xc5\xa1e poslije rata, jugokomunisti i velikosrbi su ubijanjem uni\xc5\xa1tili \xc5\xbeupu u Gra\xc4\x8dcu.\n_START_SECTION_\nGospodarstvo\n_START_PARAGRAPH_\nZadnjih godina bilje\xc5\xbei se gospodarski oporavak op\xc4\x87ine Gra\xc4\x8dac, osobito se razvija turizam i eko-proizvodnja zdrave hrane.\n_START_SECTION_\nCerova\xc4\x8dke pe\xc4\x87ine\n_START_PARAGRAPH_\nCerova\xc4\x8dke pe\xc4\x87ine su najve\xc4\x87i spiljski kompleks u Hrvatskoj. Nalaze se \xc4\x8detiri kilometra jugozapadno od Gra\xc4\x8daca, na sjeverno isto\xc4\x8dnoj padini velebitskog brda Crnopac (1403 m), u ju\xc5\xbenom dijelu Parka prirode Velebit.\n_START_SECTION_\nOpis\n_START_PARAGRAPH_\nOtkrivene su prilikom izgradnje Li\xc4\x8dke pruge 1924. godine, a otkrio ih je graditelj pruge Nikola Turkalj. Ime su dobile po \xc5\xbeeljezni\xc4\x8dkoj postaji Cerovac. Ove su pe\xc4\x87ine jedno od najve\xc4\x87ih nalazi\xc5\xa1ta pe\xc4\x87inskog medvjeda u Hrvatskoj, a prona\xc4\x91ene su fosilne ljudske kosti i bron\xc4\x8dana sjekira. Ta ljudska kost pripadala je tzv. "lovcu na spiljske medvjede" iz gornjeg pleistocena koji je tu \xc5\xbeivio otprilike prije 20 tisu\xc4\x87a godina. Du\xc5\xbeina pe\xc4\x87ina iznosi 3.800\xc2\xa0m, a \xc4\x8ditavog sustava 4 kilometra._NEWLINE_Gornja pe\xc4\x87ina duga je 1.295\xc2\xa0m, a Donja 2.779\xc2\xa0m. Izme\xc4\x91u njih nalazi se znatno manja, Srednja pe\xc4\x87ina. Prosje\xc4\x8dna je temperatura u \xc5\xa1piljama 11\xc2\xb0C. _NEWLINE_Bogate su \xc5\xa1piljskim ukrasima i kr\xc5\xa1kim pojavama (ponorima i dimnjacima), zna\xc4\x8dajno su paleontolo\xc5\xa1ko nalazi\xc5\xa1te \xc5\xa1piljskog medvjeda te pretpovijesne keramike (ilirsko - keltska kultura). Kao geomorfolo\xc5\xa1ki spomenik prirode, za\xc5\xa1ti\xc4\x87ene su 1961. godine kao "posebni geomorfolo\xc5\xa1ki rezervat".'